Stasys AUKŠTUOLIS
Stasys Aukštuolis gimė 1957 m. balandžio 14 d. Darbėnuose, Kretingos rajone. 1968–1975 m. mokėsi Vilniaus M. K. Čiurlionio meno mokykloje, 1975–1982 m. studijavo Estijos valstybiniame dailės institute. Nuo 1992 m. Lietuvos dailininkų sąjungos narys, priklausė grafikos sekcijai. Respublikinėse ir užsienio parodose dalyvavo nuo 1979 metų. 
Dirbo estampo, plakato, piešinio, grafinio dizaino srityse, surengė per 80 personalinių parodų Lietuvoje ir užsienyje. Taip pat dalyvavo daugelyje tarptautinių parodų: Budapešte (Vengrija), Čikagoje (JAV), Krokuvoje (Lenkija),  Lachti  (Suomija),  Mastrichte (Olandija), Berlyne (Vokietija),  Skaraborge  (Švedija),  Skanderborge  (Danija),  Belgrade (Jugoslavija), Liublijanoje (Slovėnija),  Bitoloje (Makedonija), Nju Delyje (Indija), Katanijoje  (Italija),  Fredrikstade  (Norvegija),  Bergene  (Norvegija),   Diufelyje (Belgija), Rijokoje (Kroatija), 1, 2 ir 5-je tarptautinėse dailininko knygos trienalėse Vilniuje  (Lietuva).  
Tarptautinė „Pasaulio piešinių galerijos 2009“ žiuri Skopjėje (Makedonija) skyrė prizą už piešinį iš „Graffiti 2” piešinių ciklo. 1992 m. Pabaltijo plakato trienalėje už plakatų seriją apdovanotas diplomu. Yra sukūręs apie 20 kultūrinių plakatų, tarp jų skirtą knygnešių atminimui, Baltijos kraštų jaunųjų dailininkų kūrybos trienalei, Norvegų grafikos parodai, Nacionaliniam dramos bei „Lėlės” teatrams ir kt. 

Dalyvavo pleneruose: 1988 m. Seneže (Rusija), 1995 m. II-ame Europos grafikų plenere Bad-Saarow (Vokietija), 2000 m. piešinio plenere Mančiagirėje (Lietuva), 2002 m. ir 2008 tarptautiniuose pleneruose „M. K. Čiurlionio dienos“ Druskininkuose (Lietuva). Darbų yra įsigiję muziejai, Dailės fondai ir privatūs asmenys Lietuvoje bei užsienyje. 
Stasys Aukštuolis mirė 2011 m. lapkričio 2 d. Vilniuje. Palaidotas Balninkuose.
